Τζον Γουέιν (συγγραφέας)

Ο Τζον Γουέιν (αγγλικά: John Barrington Wain) (14 Μαρτίου 1925 – 24 Μαΐου 1994) ήταν Άγγλος ποιητής, μυθιστοριογράφος και κριτικός λογοτεχνίας, συνδεδεμένος με τη λογοτεχνική ομάδα ποιητών Το κίνημα. Εργάστηκε ως καθηγητής πανεπιστημίου και για το μεγαλύτερο μέρος της ζωής του ως ανεξάρτητος δημοσιογράφος και συγγραφέας, γράφοντας πολιτικά άρθρα και σχόλια για εφημερίδες και το ραδιόφωνο.

Το 1983 του απονεμήθηκε το παράσημο του Τάγματος της Βρετανικής Αυτοκρατορίας.

 Βιογραφικά στοιχεία 
Ο Τζον Γουέιν γεννήθηκε και μεγάλωσε στη βιομηχανική πόλη Στόουκ ον Τρεντ και ήταν γιος οδοντιάτρου. Μετά τη βασική του εκπαίδευση, σπούδασε αγγλική φιλολογία στο κολλέγιο Σαιντ Τζον του πανεπιστημίου της Οξφόρδης, από όπου πήρε το πτυχίο του το 1946 και μεταπτυχιακό το 1950. Εργάστηκε ως λέκτορας αγγλικής λογοτεχνίας στο πανεπιστήμιο του Ρέντινγκ μέχρι το 1954 και στη συνέχεια ως ελεύθερος επαγγελματίας δημοσιογράφος, μεταξύ άλλων και για το BBC. Από το 1973 έως το 1978, δίδαξε στο πανεπιστήμιο της Οξφόρδης ως καθηγητής ποίησης.

Κυρίως λόγω του πρώτου του μυθιστορήματος Απόφοιτος με μέτριο βαθμό (1953), ο Γουέιν συγκαταλέγεται μεταξύ των σημαντικών συγγραφέων των Οργισμένων νέων, μιας ομάδας κοινωνικά επικριτικών συγγραφέων της δεκαετίας του 1950 που αντιτάχθηκαν στο βρετανικό κατεστημένο και στον συντηρητισμό της κοινωνίας εκείνης της εποχής. Ο πρωταγωνιστής του αντιήρωας Τσαρλς Λάμλεϊ έγινε το σύμβολο του επαναστατημένου νέου.

Το πεζογραφικό έργο του Γουέιν περιλαμβάνει συνολικά 13 μυθιστορήματα 3 τόμους διηγημάτων, ποίηση, θεατρικά έργα καθώς και μεγάλο αριθμό κριτικών κειμένων και δημοσιεύσεων για τη θεωρία της λογοτεχνίας. Έγραψε τη βιογραφία του Σάμιουελ Τζόνσον, έργα για συγγραφείς μεταξύ των οποίων για τον Άρνολντ Μπένετ και τον Σαίξπηρ, άρθρα για τον Έζρα Πάουντ, τον Τζορτζ Όργουελ, τον Ρέιμοντ Ουίλιαμς και άλλους.

Οι διακρίσεις που έλαβε περιλαμβάνουν το βραβείο Σόμερσετ Μομ, το βραβείο Τζέιμς Τέιτ Μπλακ Μεμόριαλ και το βραβείο Whitbread. Το 1983 ανακηρύχθηκε Ιππότης Διοικητής του Τάγματος της Βρετανικής Αυτοκρατορίας.

Παντρεύτηκε τρεις φορές και απέκτησε τρεις γιους. Πέθανε στην Οξφόρδη στις 24 Μαΐου 1994.

 Απόφοιτος με μέτριο βαθμό 
Το μυθιστόρημα ακολουθεί τις διασκεδαστικές περιπέτειες ενός νεαρού πτυχιούχου Ιστορίας με μέτριο βαθμό που προσπαθεί γενναία να δημιουργήσει κάποιο είδος προσωπικής ταυτότητας σε έναν συγκεχυμένο κόσμο, στην ταχέως μεταβαλλόμενη κοινωνία της μεταπολεμικής Βρετανίας. Ο Τσαρλς Λάμλεϊ νιώθει ότι έχει γεννηθεί σε αιχμαλωσία - όπως θεωρεί τη συμβατική αστική ανατροφή του. Τώρα έχει μόλις αποφοιτήσει από το πανεπιστήμιο και κάνει την αποθαρρυντική ανακάλυψη ότι η εκπαίδευσή του τον έχει καταστήσει ακατάλληλο για κάθε είδους χρήσιμη απασχόληση. Αναρωτιέται τι να κάνει με την υπόλοιπη ζωή του και λαχταρά να δραπετεύσει, μια τυχαία παρατήρηση που άκουσε σε μια παμπ τον οδηγεί σε μια πικαρέσκο και ξεκαρδιστική περιοδεία στη Βρετανία της δεκαετίας του 1950. Ακολουθεί μια σειρά από κωμικές περιπέτειες που η κάθε μια είναι μια μικρή μαύρη κωμωδία, ο Τσαρλς εργάζεται ως καθαριστής τζαμιών, έμπορος ναρκωτικών, νοσοκομειακός και σοφέρ, ενώ προσπαθεί να βρει τη θέση του στον κόσμο και να κερδίσει την αγάπη της όμορφης Βερόνικα Ρόντερικ.

Το μυθιστόρημα εισήγαγε ένα νέο είδος μυθοπλασίας στην αγγλική λογοτεχνία και άνοιξε το δρόμο για πολλά μεταγενέστερα κλασικά, όπως Ο τυχερός Τζιμ (1954) του Κίνγκσλεϊ Έιμις  και Μια θέση στην κορυφή  (1957) του Τζον Μπρέιν. 

 Έργα 

 Μυθιστορήματα 

 Hurry on Down (1953) 
 Απόφοιτος με μέτριο βαθμό, μτφ. Νίκος Λαμπρόπουλος, εκδ. Οδυσσέας, 1976 
 Living in the Present (1953)
 The Contenders (1958)
 A Travelling Woman (1959)
 Strike the Father Dead (1962)
 The Young Visitors (1965)
 The Smaller Sky (1967)
 A Winter in the Hills (1970)
 The Pardoner's Tale (1978)
 Lizzie's Floating Shop (1981)
 Young Shoulders (1982) 
 Where the Rivers Meet (1988)
 Comedies (1990)
 Hungry Generations (1994)

 Ποίηση 

 A Word Carved on a Sill (1956)
 Weep Before God (1961)
 Wildtrack (1965)
 Letters to Five Artists (1969)
 Feng, a poem (1975)
 Poems 1949–79 (1980)
 Poems for the Zodiac (1980)
 The Twofold (1981)
 Open Country (1987)

 Διηγήματα και συλλογές διηγημάτων 

 Manhood (1980)
 The Valentine Generation
 Down our Way
 A Message from the Pig-man
 Sei ein Mann!
 Nuncle and Other Stories (1960)
 Death of the Hind Legs and Other Stories (1966)
 The Life Guard (1971)

 Θεατρικά έργα 

 Johnson is Leaving (1973) 
 Harry in the Night (1975)
 Frank (1984) 

 Λογοτεχνική κριτική και δοκίμια 

 Interpretations, essays on twelve English poems (1955 και 1972)
 Preliminary Essays (1957)
 American Allegory (1959)
 Strength and Isolation in "The Living Milton" (1960)
 Essays on Literature and Ideas (1963)
 The Living World of Shakespeare, a playgoer's guide (1964)
 Theodore Roethke (1964) 
 Arnold Bennett (1967)
 A House for the truth, critical essays (1972)
 Johnson as critic (1973)
 An Edmund Wilson celebration (1978)
 Edmund Wilson, the man and his work (1978)
 Professing poetry (1979)
 Introduction to Milton's Paradise Lost (1991) (2003)

 Βιογραφίες 

 Sprightly Running: Part of an Autobiography (1962)
 Samuel Johnson: A Biography (1975)

 Παραπομπές 

Κατηγορία:Άγγλοι μυθιστοριογράφοι
Κατηγορία:Άγγλοι ποιητές
Κατηγορία:Άγγλοι κριτικοί της λογοτεχνίας
Κατηγορία:Άγγλοι διηγηματογράφοι
Κατηγορία:Άγγλοι δοκιμιογράφοι